અમેરિકા અને ચીન વચ્ચે શરૂ થયેલા ટ્રેડવોરમાં હવે વિશ્વના અન્ય દેશોને પણ ફટકો પડી શકે તેમ છે. શુક્રવારે અમેરિકાએ ચીનની 34 અબજ ડોલરની નિકાસ પર 25% ટેરિફ લાગુ કરીને મોટો આંચકો આપ્યો છે. ચાઈના ડેઈલીના રિપોર્ટ મુજબ ચીને શુક્રવારે જ અમેરિકાની ચીજો પર ટેરિફ લાગુ કરી દીધો છે. સરકારી અખબારના રિપોર્ટમાં જણાવાયું છે કે અમેરિકાએ ચાઈનીઝ પ્રોડક્ટ્સ પર નવા ટેરિફ લાગુ કર્યા બાદ ચીને પણ 545 જેટલી યુએસ પ્રોડક્ટ્સ પર ટેરિફ લાગુ કરી દીધો છે. ચીને જેવા સાથે તેવાની રણનીતિ અપનાવતા હવે યુએસને પણ 34 અબજ ડોલરની નિકાસ પર ફટકો પડી શકે છે. વિશ્લેષકોનું માનવું છે કે યુએસના ટ્રેડવોરને લીધે દુનિયાના તમામ દેશો પ્રભાવતિ થઈ શકે છે અને વૈશ્વિક અર્થતંત્ર પર સંકટ ઘેરાઈ શકે છે.